**ΣΥΛΛΟΓΟΣ ΝΑΥΤΙΚΩΝ ΚΕΦΑΛΟΝΙΑΣ**

 **‘’ΝΙΚΟΣ ΚΑΒΒΑΔΙΑΣ’’**

ΑΝΤ.ΤΡΙΤΣΗ 50, ΑΡΓΟΣΤΟΛΙ , 28 100

ΤΗΛ/ΦΑΞ : 2671025656

ΚΙΝ.: 6939376088

Email: somkenaf@yahoo.gr

Διαδίκτυο: [www.alidromos.gr](http://www.alidromos.gr)

**ΔΕΛΤΙΟ ΤΥΠΟΥ** για ενημέρωση των Συνταξιούχων Ναυτικών.

 **13/10/2024**

**ΕΡΩΤΗΣΗ ΣΤΗΝ ΒΟΥΛΗ ΣΧΕΤΙΚΑ ΜΕ ΤΙΣ ΣΥΝΤΑΞΕΙΣ ΜΑΣ**

 Σε απάντηση της επιστολής που αποστείλαμε προς τον Πρωθυπουργό, τους αρμόδιους υπουργούς, σε όλα τα κόμματα της αντιπολίτευσης και στο ΝΑΤ, σχετικά με τον υπολογισμό των συντάξεων των Ναυτικών, ο Βουλευτής της Ελληνικής Λύσης κ. Βιλιάρδος Βασίλειος, έκανε την παρακάτω επερώτηση στην Βουλή.

Το Δ.Σ. του Συλλόγου Ναυτικών “Νίκος Καββαδίας”.

Αριθμ. Πρωτ. ΕΡΩΤΗΣΕΩΝ: **137**

Ημερομ. Κατάθεσης: **09/10/2024**

**ΒΟΥΛΗ ΤΩΝ ΕΛΛΗΝΩΝ**

**ΔΙΕΥΘΥΝΣΗ ΚΟΙΝΟΒΟΥΛΕΥΤΙΚΟΥ ΕΛΕΓΧΟΥ**



Αθήνα, 9/10/2024.

ΕΡΩΤΗΣΗ

**Του:** Βιλιάρδου Βασίλειου, Βουλευτή Β1' Βορείου Τομέα Αθηνών

**ΠΡΟΣ:** Την κ. Υπουργό Εργασίας και Κοινωνικής Ασφάλισης Τον κ. Υπουργό Ναυτιλίας και Νησιωτικής Πολιτικής Τον κ. Υπουργό Εθνικής Οικονομίας και Οικονομικών

**ΘΕΜΑ:** «Η αδόκιμη και προβληματική τρέχουσα μέθοδος υπολογισμού των συντάξεων των ναυτικών, κατά τον Σύλλογο Ναυτικών Κεφαλλονιάς ‘’ΝΙΚΟΣ ΚΑΒΒΑΔΙΑΣ’’, καθιστά αναγκαία την αναθεώρηση και τον ορθό επανυπολογισμό των συντάξεων αυτών»

Κυρία και Κύριε Υπουργοί,

Ο Σύλλογος Ναυτικών Κεφαλλονιάς «ΝΙΚΟΣ ΚΑΒΒΑΔΙΑΣ» έθεσε υπόψη μας εντός του περασμένου Σεπτεμβρίου επιστολή του, την οποία απηύθηνε στην αρμόδια πολιτική ηγεσία της χώρας μας και στα πολιτικά κόμματα, όπου, παραθέτοντας αναλυτική σχετική επιχειρηματολογία, αναδεικνύει την προβληματικότητα της τρέχουσας μεθόδου υπολογισμού των συντάξεων των ναυτικών. Στην ανωτέρω επιστολή οι νόμιμοι εκπρόσωποι του ως άνω συλλόγου ναυτικών αναφέρουν ότι, παρά την παρέλευση σχεδόν ενός έτους (Δεκέμβρης 2023), από την κοινοποίηση επιστολής του κλαδικού φορέα εκπροσώπησης των ναυτικών

«ΠΕΣΝΑΤ», μεταξύ άλλων, προς τους Υπουργούς Εργασίας και Κοινωνικής Ασφάλισης και Ναυτιλίας και Νησιωτικής Πολιτικής, εντός της οποίας περιεχόταν αίτημά τους για ισονομία με τους στεριανούς εργαζόμενους και σωστό υπολογισμό των συντάξεων των ναυτικών, σύμφωνα με τις αντίστοιχες καταβληθείσες εισφορές και τον πραγματικό χρόνο για τον οποίο καταβλήθηκαν αυτές οι εισφορές στην περίοδο που εργάστηκαν, τίποτε δεν άλλαξε. Χαρακτηριστικά, οι ανωτέρω εκπρόσωποι των ναυτικών της Κεφαλονιάς αναφέρουν με πικρία ότι, δεν υπήρξε το παραμικρό δείγμα κοινωνικής ευαισθησίας των εμπλεκόμενων πολιτικών ηγετών, ώστε να φιλοτιμηθούν να δώσουν κάποια εξήγηση για αυτή την αβελτηρία. Επειδή, κατά τις διαπιστώσεις των ανωτέρω ναυτικών της Κεφαλονιάς οι συντάξεις τους υπολογίζονται με δυσμενέστερους όρους από αυτές των στεριανών εργαζόμενων, έθεσαν υπόψη ολόκληρου του πολιτικού κόσμου της χώρας στην ανωτέρω επιστολή, αναλυτικά, εκ νέου, εκείνα τα δεδομένα, που αφορούν στην αντιστοίχιση των εισφορών τους σε πραγματικό χρόνο εργασίας, ώστε να αποφευχθούν οι όποιες παρανοήσεις και ασάφειες. Εν προκειμένω, αναφερόμενοι στον χρόνο εργασίας που έχει διανυθεί στη στεριά, καταγράφονται: 218 ημέρες πραγματικής εργασίας (πενθήμερο), 60 ημέρες δώρα Χριστουγέννων και Πάσχα και 22 ημέρες Άδειας, με τις αντίστοιχες ασφαλιστικές εισφορές καταβεβλημένες, γεγονός που απεικονίζει ένα σύνολο 300 ημερών αντιστοίχισης σε ασφαλιστικές εισφορές για έναν χρόνο εργασίας.

Στην δε περίπτωση του χρόνου εργασίας που έχει διανυθεί στη θάλασσα, πρέπει να ληφθεί υπ’ όψη ότι, οι ναυτικοί εργάζονται και έχουν κρατήσεις για 365 ημέρες το χρόνο, που υπολογίζονται ως πραγματικός χρόνος εργασίας στο αριθμητικό μέτρο των 360 ημερών.

Μάλιστα, τονίζουν οι ως άνω ναυτικοί ότι, επειδή οι βάρδιες του βοηθητικού προσωπικού στη Γέφυρα και στο Μηχανοστάσιο είναι συνεχείς, ακόμα και στις αργίες, διαμορφώνεται το δεδομένο των 360 ημερών πραγματικής εργασίας και των 96 ημερών αντιστοιχίας σε δώρα Χριστουγέννων, Πάσχα και Άδειας, με τις αντίστοιχες ασφαλιστικές εισφορές καταβεβλημένες, που ως σύνολο, διαμορφώνουν το αριθμητικό μέγεθος των 456 ημερών αντιστοίχισης σε ασφαλιστικές εισφορές για έναν χρόνο εργασίας. Με απλό μαθηματικό υπολογισμό, τα παραπάνω αριθμητικά μεγέθη, συγκρινόμενα, διαμορφώνουν το μαθηματικό λόγο 456/300, που με τη σειρά του, ορίζει έναν συντελεστή υπολογισμού ίσο με την αριθμητική τιμή ‘’1,52’’.

Αν υπήρχε ισονομία, κατά τους ανωτέρω ναυτικούς της Κεφαλονιάς, κάτι λιγότερο από 20 χρόνια υπηρεσία στην θάλασσα ισοδυναμούν (δια της απαραίτητης μαθηματικής πράξης) με 30 χρόνια εργασίας στη στεριά. Παρατηρούν, όμως, οι ναυτικοί ότι, κατά τον επανυπολογισμό των συντάξεών τους, δεν υπολογίζονται οι ως άνω 96 μέρες, για τις οποίες, όμως, έχουν καταβληθεί ασφαλιστικές εισφορές. Συμπεραίνεται, δηλαδή, από τους παραπάνω ναυτικούς, πως η ως άνω περιγραφόμενη αυθαιρεσία ισοδυναμεί με μια «κλοπή» του ενός πέμπτου από την ήδη ελαττωμένη, λόγω έλλειψης ισονομίας, σύνταξής τους. Επιπλέον, δε, ενώ λειτουργεί ένας συντελεστής στάθμισης της υπηρεσίας των ναυτικών στα πλοία, ανάλογα με το είδος της ναυσιπλοΐας (χωρίς πουθενά να αναφέρεται ότι κάτι άλλαξε), παρατηρούνται τα κατωτέρω:

* Η τιμή συντελεστή ‘’1,1’’ για πλοία της ακτοπλοΐας στην πράξη έγινε ‘’1,071’’,
* Η τιμή συντελεστή ‘’1,2’’ για πλοία ποντοπόρα και για αμοιβές που καταβαλλόταν με συνάλλαγμα, έγινε ‘’1,11’’.
* Η τιμή συντελεστή ‘’1,3’’ για τα δεξαμενόπλοια έγινε ‘’1,154’’.

Με πικρία, **οι ανωτέρω εκπρόσωποι του συλλόγου των ναυτικών της Κεφαλονιάς, παραπονιούνται για την έλλειψη προθυμίας αλλά και στοιχειώδους φιλοτιμίας της αρμόδιας πολιτικής ηγεσίας, εδώ και 10 μήνες από την αποστολή της παραπάνω αναφερόμενης επιστολής, να ασχοληθούν με την αποκατάσταση του ως άνω περιγραφόμενου παραλογισμού.** Οι τελευταίοι θεωρούν ότι, η συμπεριφορά της Πολιτείας απέναντι στους συνταξιούχους ναυτικούς καθίσταται δι’ αυτής της τακτικής ακατανόητα εχθρική, ενώ, απορούν, πώς είναι δυνατόν να μη γίνεται κατανοητό από τα αρμόδια στελέχη της πολιτικής ηγεσίας το ότι, αυτή η συμπεριφορά προκαλεί την αποστροφή των Ελλήνων νέων προς το επάγγελμα του ναυτικού. Καταλήγοντας, οι εκπρόσωποι του Συλλόγου Ναυτικών Κεφαλλονιάς «ΝΙΚΟΣ ΚΑΒΒΑΔΙΑΣ» απαιτούν στην ανωτέρω επιστολή τους **ισονομία με τους στεριανούς εργαζόμενους και σωστό επανυπολογισμό των συντάξεων των ναυτικών, σύμφωνα με τις αντίστοιχες καταβληθείσες εισφορές και τον πραγματικό χρόνο για τον οποίο καταβλήθηκαν αυτές οι εισφορές, κατά την περίοδο όπου εργάστηκαν.** Ως εκ τούτου, εύλογες είναι και οι απορίες μας για το αν προτίθεστε, στο μέτρο της δικαιοδοσίας που σας αναλογεί θεσμικά, να εξασφαλίσετε την οφειλόμενη συμπόρευση της μεθόδου υπολογισμού των συντάξεων των ναυτικών με κανόνες που διέπονται, τόσο από τον ορθολογισμό, όσο και από την ισονομία, όσον αφορά σε εκείνα τα κριτήρια που διαμορφώνουν τα ποσά σύνταξης που λαμβάνουν οι στεργιανοί εργαζόμενοι.

Με δεδομένα όλα τα παραπάνω,

Ερωτώνται οι κ. κ. Υπουργοί:

Προτίθεστε να λάβετε τις απαραίτητες νομοθετικές πρωτοβουλίες, στο μέτρο της δικαιοδοσίας που σας αναλογεί θεσμικά, προκειμένου για τον επανυπολογισμό των συντάξεων των ναυτικών με προσήλωση στους κανόνες του ορθολογισμού και στην αρχή της ισονομίας, με συγκριτική αναφορά στην τρέχουσα μέθοδο υπολογισμού των συντάξεων των στεργιανών εργαζόμενων, σύμφωνα με τις αντίστοιχες καταβληθείσες εισφορές και τον πραγματικό χρόνο για τον οποίο καταβλήθηκαν οι εισφορές, κατά την περίοδο όπου εργάστηκαν οι συνταξιοδοτηθέντες ναυτικοί, όπως αναλύθηκε στην παρούσα;

**Ο ερωτών Βουλευτής**

**ΒΙΛΙΑΡΔΟΣ ΒΑΣΙΛΕΙΟΣ.**